**Aktualni sat sa 6. sjednice Gradskog vijeća, održane 21. prosinca 2017. godine**

**Predsjednik Gradskog vijeća Miran Šoić: -** Otvaram Aktualni sat gdje vijećnici mogu tražiti pitanja, obavijesti.

**Predsjednik Gradskog vijeća Grada Samobora konstatira da su stigli vijećnici Franjo Bedeničić i Svebor Labura te su sada nazočna 24 vijećnika.**

**Predsjednik Gradskog vijeća Miran Šoić:** - Budući je vijećnik Skendrović zadnji put postavio pitanje koje se odnosilo na gradonačelnika molio bih gradonačelnika da da odgovore na ona tri pitanja koje ste svi postavili u svojoj raspravi.

**Gradonačelnik Krešo Beljak: -** Molio bih vijećnika Skendrovića da ponovi ta pitanja pa ću ja rado odgovoriti. Imao sam priliku vidjeti zapisnik, ali mislim da je ovako bolje.

**Vladimir Skendrović (HDZ):** - Moje pitanje, gradonačelniče, na prošloj sjednici je bilo upućeno, listajući malo arhivu, došli smo do jednog podatka gdje ste vi izrijekom naveli koja će tri kapitalna strateška objekta biti izvedena u određenom vremenskom periodu pa sam smatrao da nakon osam godina možemo podvući crtu, da kažete, što je sa željeznicom, Starim gradom i Šmidhenom. To ste vi izjavili audiovizualno i u arhivi Glasnika je pohranjeno kao jedno od vaših obećanja.

**Gradonačelnik Krešo Beljak:** - Sada bih ja vama mogao na dugo i široko pričati. Gledajte, nismo obećali, nego sam rekao da su to stvari koje će se preispitati, to nisu bila nikakva obećanja, nego su to bili krucijalni projekti na koje odgovore Samoborci te 2009. godine nisu imali. Ja sam u međuvremenu došao do odgovora pa evo, kako ste i postavili, tako ću ja vama ukratko i odgovoriti.

Projekt željeznice, projekt koji je zamišljen, isprojektiran, kojeg su Hrvatske željeznice platile 15.000.000 kn za projekt koji je predviđao željeznicu s vijaduktom od 700 metara preko cijeloga grada, s nekoliko stajališta, maksimalna brzina 220 ili 230 km na sat, vrijednost investicije 250 milijuna eura. Takve željeznice po takvom projektu nema niti u Japanu, ni u Kini, ni u Singapuru, niti nigdje. Dakle, ukupna dnevna migracija Samobor - Zagreb iznosi oko dvanaest tisuća putnika, u tri smjera - iz Zagreba prema smjeru Črnomerec, drugi prema smjeru Trešnjevka, odnosno Ljubljanice i treći prema Novom Zagrebu. Kada se tih dvanaest tisuća podijeli na tri ispada otprilike po jednom smjeru, kada bi bilo tako točno, četiri tisuće, pa da je i dvanaest tisuća, i kada bi se svi preusmjerili na željeznicu, projekt od dvjesto pedeset milijuna eura se ne bi vratio, odnosno vratio bi se za oko petsto godina kada ne bi bilo dodatnih ulaganja. Cijela priča koje je išla i koje je inicirana u to vrijeme od Vlade Ive Sanadera, išla je prema tome da se napravi projekt, projektanti su uredno plaćeni, a poslije su još od nas tražili u nekoliko navrata dopune, odnosno kada smo mi vidjeli da taj projekt ne štima na određenim mjestima, recimo kod Šmidhena, tada još uvijek postojećeg, bilo je projektirano da nema nikakvog križanja između prometnice i pruge, pa smo mi tražili da se tamo postavi na neki način ili prometna signalizacija ili dva nivoa, a oni su nas za to tražili oko dvjesto tisuća kuna samo da bismo to docrtali. Naravno, projekt je zapeo tamo gdje je zapeo, uvjeravali su nas, da bi opravdali svoju investiciju od petnaest milijuna kuna ili dva milijuna eura, što je plaćeno projektantima, da će to platiti Europska unija. Prijavili su projekt na Europsku uniju, govorim o Hrvatskim željeznicama. Inače, gospodin koji je radio na tome ima jedno jako simptomatično prezime, gospodin se preziva Lažeta, i onda je Europska komisija, odnosno agencija koja se bavi provedbom europskih projekata, rekla da od tog projekta, na sastanku na kojem sam bio ja, a mislim da je bila i zamjenica Sanja Horvat i zamjenik Stanec isto, ljudima iz Hrvatskih željeznica, da to ne može i neće proći i nije prošlo. Gdje je dalje zapelo, odnosno nije zapelo, ne znam, ali znam otprilike da se vodi pravna bitka između arhitekata koji brane taj projekt, jer su ga dobili plaćenog dva milijuna eura, petnaest milijuna kuna, ponavljam, i naravno da će oni sve napraviti da dokažu da je taj projekt ostvariv, a on je daleko od bilo kakve realizacije. Postoje imovinsko-pravni odnosi koji su zakomplicirani 1993. godine, odnosno 1990. godine, kada je tadašnjom administrativnom upravom Skupština Općine Samobor, tadašnja Skupština Općine Samobor, u kojoj je vaš HDZ-e imao 99% skupštinara, odnosno vijećnika, izglasala ukidanje Grada Samobora, odnosno ukidanje Općine Samobor i pripajanje Samobora Gradu Zagrebu. Vidite vijećniče Skendrović, to je bilo 1990. kada je HDZ ukinuo Grad Samobor i mi smo postali Mjesna zajednica Grada Zagreba. Tu vam je bila tabla, ja se toga jako dobro sjećam, a vjerojatno se sjećate i vi, gdje je pisalo Samobor, a ispod toga manjim slovima Mjesna zajednica, pardon, pisalo je Zagreb, malim slovima Mjesna zajednica Samobor. Evo, to je vaša stranka napravila Samoboru, to je bio početak svega što ste napravili, a onda je išao nastavak koji se zvao Čaraparna, koji se zvao Fotokemika, koji se zvao Kristal, koji se zvao Sjaj, itd., itd., gdje je u samoborskoj općini uništeno u tri godine deset tisuća radnih mjesta. I to nije bilo dosta, nego se onda išlo na stvari o kojima vi govorite, a to su Stari grad i Šmidhen, ali samo da vam završim sa željeznicom. Kada je 1990. HDZ izglasao da se ukine Grad Samobor i da postanemo samo Mjesna zajednica, e tada vam je kompletna društvena imovina koja je bila u vlasništvu Općine Samobor prešla u vlasništvo Grada Zagreba, a tu vam je prešao Autobusni kolodvor, kojeg je poslije opet vaša stranka prodala, odnosno dopustila da ga Bandić proda, jer ga nisu htjeli kupiti, jer su imali druge planove s tim. Tu su vam prošle ZET-ove garaže u vlasništvo Grada Zagreba, to vam je prešla kompletna imovina, pa između ostalog i pruga Samobor - Zagreb, koja je bila vlasništvo Općine Samobor, na području koje ide kroz Samobor, prešlo je u vlasništvo Grada Zagreba, kasnije u vlasništvo ZET-a, odnosno Holdinga. To Grad Zagreb do dan-danas nije riješio. Da bi se željeznica ikad počela graditi potrebno je srediti vlasničke odnose, a vlasnik trase, ponavljam, je ZET, odnosno Grad Zagreb, zahvaljujući vama i vašoj stranci iz odluke iz 1990. godine.

Stari grad je po zakonu kojeg je vaša stranka donijela, proglašen ruševinom, ruševinom, i kao takav, zahvaljujući kriminalnim lobijima iz Ministarstva kulture, se ne može na njemu raditi ništa, osim konzerviranja postojećeg stanja. To konzerviranje se izvodi srednjovjekovnim materijalima, jer je to tako u Ministarstvu propisano. Srednjovjekovni materijal je vapno, ne dopuštaju da se stavi krovište, a kada se bilo što uredi s vapnom, onda to traje dvije - tri godine, jer nema krova i dođe voda, a znate kako je to - voda plus vapno jednako je vrlo brzo nula. Uz sve moje napore, uz investitora kojeg smo uspjeli dovesti i zainteresirati ga, iz Rusije, da to uredi i stavi u funkciju, Ministarstvo kulture prema zakonima koje ste vi, odnosno vaša stranka donijela, je Stari grad proglasila ruševinom u koju se ne može dovesti niti struja, niti voda, da bi se bilo kakvi ozbiljniji građevinski radovi radili. Plus toga, za vrijeme vašeg prethodnika, bivšeg gradonačelnika, čije ime neću spominjati, jer nije dostojan, Komunalac je postao na neki način, ne na neki način, nego se upisao u vlasništvo, a ne znam na koji način, Starog grada i Stari grad je u vlasništvu Komunalca, samo temelji, a sve ostalo je u vlasništvu Hrvatskih šuma. Dakle, mi do svog vlasništva, odnosno vlasništva trgovačkog društva Komunalca ne možemo doći, zbog toga jer bi morali preći preko Hrvatskih šuma, koje su se isto tako upisale u vlasništvo za vrijeme vaše vladavine i za vrijeme toga što ste vi napravili u Samoboru i općenito u Hrvatskoj. Anindol, gradski park kojeg su naši pradjedovi uredili kao perivoj, isto tako je u vlasništvu Hrvatskih šuma i tu na žalost Grad Samobor ne može ništa, osim moliti ljude u Hrvatskih šumama da dovezu dvije tone bijeloga pijeska, pa da naprave tamo klupice itd., itd., a sve ostalo što je napravljeno napravljeno je polulegalno, odnosno na volonterskoj bazi udruga koje o tome brinu, zahvaljujući vama i vašoj stranci.

Šmidhen ću vam ostaviti kao šećer za kraj. Mogao bih potrošiti najmanje tri aktualna sata da vam ispričam sve o Šmidhenu, a direktan krivac za Šmidhen opet naravno zna se, HDZ. Šmidhen vam je država, dragi vijećniče Skendrović. Firma koja se zvala Prodeks, za vrijeme bivše države, koja se bavila uvozom i izvozom kave, to je bila glavna djelatnost. Da sada ubrzamo stvari i ne gubimo vrijeme, počeo je rat, pa su u Šmidhenu smještene izbjeglice, a onda toj tvrtki koja se zvala Prodeks nitko smještaj nije platio, jer je unaprijed bilo jasno da to tako neće biti, firma je namjerno upropaštena. Kada više nisu mogli do svojih novaca, onda su uzeli u Zagrebačkoj banci kredit od tridesetpet milijuna kuna, odnosno ekvivalent od tadašnjih deset milijuna maraka, i lijepo stavili Šmidhen pod hipoteku, novce su uzeli, po zakonima koje je HDZ napravio, jer je to u svakoj normalnoj državi bilo kriminalno djelo, stavili su Šmidhen pod hipoteku, uzeli su novce, i drugi dan proglasili stečaj i rekli mi smo propali. Naravno, s novcima i Šmidhen je ostao Zagrebačkoj banci. Deset godina kasnije, opet za vrijeme vaše vlasti, vašeg prethodnika, ja neću sporiti dobru volju, neću insinuirati, mislim da je postojala dobra volja kod svakog Samoborca, pa tako i kod vas, da se taj problem razriješi. Krenulo se u rješavanje na način da je u Grad Samobor primljena određena skupina ljudi s velikim političkim vezama, koji su obećali da će na Šmidhenu napraviti aquapark. Oni su sudjelovali u licitaciji gdje je Zagrebačka banka prodavala svoje udjele i gdje su dobili svi oni drugi, jer je bilo više ljudi, recimo dva samoborska poznata poduzetnika su pokušali kupiti Šmidhen i staviti ga u funkciju. Jedan i drugi su dobili, ako se ne varam, da sada ne velim točno, jer ne znam točno, nekoliko desetaka tisuća eura novca u kešu samo da odustanu kada se došlo do određene cijene, koja je iznosila točno otprilike koliko su bila dugovanja. Onda je firma koja se zvala Fantasyland, ili ne znam više kako su se zvali, preuzela Šmidhen, dobili su kredite od HPB-a, kojem je na čelu bio Protega, a na čelo kojeg ga je imenovao, državne banke, Ivo Sanader, da vas podsjetim, predsjednik HDZ-a. Kad idete uzeti kredit za auto, kad kupite najmanji auto koji postoji, onda trebate cijeli niz papira i svega toga izvaditi, međutim ta gospoda nisu trebala izvaditi nikakav papir, nego su dobili kredit na dokument koji se zove pravo gradnje. Svi oni koji su ikad nešto radili znaju da je to jednostavno nemoguće, da je u svakom normalnom društvu nemoguće dobiti kredit na dokument koji se zove pravo gradnje, to je samo papir i ništa drugo. Šmidhen je bio, ako vam je teško slušati, ja vas razumijem, možemo vam maramice dati da si obrišete znoj s čela, ali ja vam moram odgovoriti, to ste tražili. Znam da vam je to malo teško, da vam knedle idu, ali to je jednostavno istina. Dobro, sve ok. Dakle, u trenutku kada se trebalo ići u gradnju, a radi se o izborima 2009. godine, tada je već bilo, nažalost, sve gotovo, bili su potpisani određeni ugovori. Grad Samobor je potpisao ugovore da će osigurati sve ono što je trebalo osigurati, a onda počinju čudne igre koje traju do dan danas - sve se riješilo, a u biti se nije riješilo ništa. U međuvremenu su gospoda iz Fantasylanda ostali dužni svima s kojima su radili, imate nekoliko poznatih samoborskih poduzetnika koji su se bavili izmjerama, pomoćnim radovima, otkupima. Dakle, arhitekti, projektanti i svi koji su radili za njih ostali su praznih rukava, neki i po više milijuna kuna, jer su svi mislili da će projekt ići pa su radili na povjerenje, a normalna stvar je da su zaboravili da se članovima te skupine ne bi trebalo ići na povjerenje, ali to su zanemarili, pa su im ostali ovi dužni puno, puno milijuna kuna, ima ih u Samoboru nekoliko da im sada ne radim reklame, lako to doznate u prvom kafiću. I onda, kada je trebalo krenuti u gradnju, onda se dogodio još jedan problemčić, a taj problemčić je da su oni krenuli umjesto s fazom I. projektiranje faze III., pa su na ime faze III., a još naravno nije počela faza I., dobili još jedan kredit od jedne druge banke, koja je isto tako u hrvatskom vlasništvu, odnosno u vlasništvu RH, tako da ukupan iznos kredita kojeg su oni dobili se penje do nekoliko desetaka milijuna kuna, vjerojatno i više, ali to je ono što mi znamo. Država im iz meni nepoznatog razloga nije htjela potpisati parcelacijski elaborat, iako je to samo jedan tehnički dokument koji u principu ništa ne rješava. Naime, na Šmidhenu je bilo osamdeset čestica, tu negdje oko osamdeset, i parcelacijski elaborat je u principu samo konstatirao da je tih osamdeset čestica pretvoreno u jednu i da se onda može izdati dozvola. Ne možete izdati dozvolu na osamdeset čestica za jedan objekt nego na jednu. Znači, to je jedan tehnički, hajdemo to tako reći, normalni dokument kojeg je samo trebalo ovjeriti. Iz nekog meni nepoznatog razloga država to pune dvije godine nije htjela potpisati. E, sada već lagano dolazimo u 2013., 2014. kada se to događa, tamo dolaze nekakve smjene i ne znam što se više događalo i u tom trenutku gospoda koja su bila u tom Fantasylandu dižu tužbu protiv RH i traže, po mojim informacijama, naknadu štete, naknadu svega što su oni radili, a nisu ništa radili, ali su po papirima trebali raditi, pa im netko to nije potpisao itd., itd., u iznosu od gotovo milijardu kuna. Po zadnjim informacijama koje ja imam, najvjerojatnije će se ići u nekakvu izvansudsku nagodbu, gdje će država priznati svoju grešku i gdje će toj gospodi, koji su, ne moram vam ni spominjati, članovi HDZ-a i dan-danas. Smijte se koliko hoćete, možemo i o imenima govoriti, jedan od njih je osobni savjetnik premijera Plenkovića, a ta tema će vrlo brzo doći i u Sabor, pa budite bez brige čut će se i u Samoboru. E, vidite, sada će na izvansudskoj ili sudskoj nagodbi, kako to već ide, ti ljudi koji su nekoliko puta popljačkali Samobor, konkretno Samobor, vjerojatno još dobiti iz državnog budžeta nešto. To vam je odgovor oko Šmidhena. A sada, kada bi se pojavio neki ludi Rus ili Arap i htio napraviti bilo što, ne može ništa, jer ne samo da su uništili financijski, nego su u principu za dugi, dugi rok, vjerojatno ne mogu točno odrediti rok, zaustavili bilo kakvu investiciju, jer se vodi spor. Nisu apsolutno riješili ništa. Ono što je meni osobno žao je što je Grad Samobor, gradonačelnik Antun Dubravko Filipec, kojeg je podržavao, da vas podsjetim, HDZ, i bio s njima u koaliciji, potpisao dokument kojim Grad Samobor dopušta uklanjanje postojećih objekata, bez ikakvih garancija i bez ikakve naknade. Grad Samobor je potpisao dokument kojeg ja imam, možete ga dobiti na uvid, gdje se dopušta da se sruši hotel i svi bazeni. Evo, to vam je priča o Šmidhenu, a vi kada budete gradonačelnik, siguran sam da ćete vi vrlo brzo sve to skupa riješiti, ali ne znam samo kako. Meni je žao što sam bio malo duži, ali moram vas podsjetiti na neke stvari koje ste očito zaboravili. Dakle, još jedanput, ja nisam mogao, niti sam htio obećati, niti bilo što napraviti sa željeznicom, Starim gradom niti sa Šmidhenom, niti sam ja to ikada obećavao. Imate video snimke mojeg sučeljavanja s vašim prethodnikom, gdje sam ga samo pitao tko je vlasnik Šmidhena, a on, koji je bio duboko u temi, mi je rekao da to piše na internetu i da svako tko se služi internetom može znati. Ponovno sam ga pitao tko je vlasnik, a on je rekao da ne zna. Čovjek koji je bio zamjenik gradonačelnika, a koji, ponavljam, dolazi iz stranke iz koje ste vi, a koja se zove HDZ.

**Vladimir Skendrović:** - Zahvaljujem gradonačelniku na satu povijesti. Posebno me obogaćuju sve ovakve spoznaje, vjerujem i sve ostale vijećnike, mada nisam dobio odgovor na temeljno pitanje koje je bilo postavljeno, a vi ste dobili od mene onaj pisani primjerak. Dakle, gdje nije bilo riječi o ničemu drugom, nego o tome da ćete vi to ostvariti. No, prihvaćam činjenicu da vi imate pravo na svoje obrazloženje i ja ga cijenim i poštujem, mada se s njim ne slažem. Jedino ću se osvrnuti, vi ste ovako, jedan, dva, tri, četiri, pet, šest, osam puta ste mene optužili da sam dio nekakvog kriminalnog miljea. Ako vi imate dokaz ili ako postoji pravorijek sudski da je Vladimir Skendrović bio dio nečega samom pripadnošću stranci, nekakvog kriminalnog djela, onda to morate podastrijeti svima na znanje pa ćemo vjerojatno o tome onda imati u nekoj od narednih sjednica raspravu. Mogu prihvatiti činjenicu da vi spominjete određene ljude protiv kojih se vode sudski procesi i mene zanima ishod tih procesa, ali još pravomoćnu presudu niti jednu nisam dobio. To su sada već puna pitanja predsjedniče.

Dakle, imam pravo na dva pitanja, a ona će biti relativno kratka. Spomenuli ste da će ubrzo i u Saboru i kod represivnih tijela ove zemlje riječi biti o Samoboru i tome, volio bih da ne bude riječ o ovome. Žao mi je da o mom gradonačelniku i nekakvoj, ja ne želim vjerovati toj sprezi, pišu novine žutog tiska i, k tome, želio bih zaštititi sebe i svoj grad, ako bi ovakve stvari bile točne. Molim vas da demantirate ovo, a ovdje piše Kodrić i Beljak središte su kriminalne hobotnice u Samoboru. Ja slabo baratam, nikada nisam imao sudski spor, niti pravorijek, pa me onda ovakve stvari dosta uzbude jako, jer se osjećam ugrožen u vlastitom gradu. To je prvo pitanje.

Drugo pitanje, kada smo govorili na prošloj sjednici o određenim stvarima vezano uz klizalište. Zna li netko tko je Ismeta Čerkez, koja kadrovira na tom klizalištu?

**Gradonačelnik Krešo Beljak:** - Vijećniče Skendrović, prvo vas prosim da me poslušate dobro kada govorim. Ako ne možete popamtiti, da si zapišete. Dakle, ja nisam nikada govorio da vi imate bilo kakve veze s kriminalom, ali ima vaša stranka. Nemojte se ljutiti, vaša stranka je optužena i osuđena kao kriminalna organizacija, koliko god vi to pokušavali sada zaboraviti, staviti pod tepih itd., itd.

**Vijećnici komentiraju iz klupe, što se ne unosi u zapisnik.**

**Predsjednik Gradskog vijeća Miran Šoić: -** Nemojte upadati u riječ, dajem opomenu da se malo smirite.

**Gradonačelnik Krešo Beljak:** - Kako se vi zovete gospon? Vijećniče Labura, vi ćete za ovo što ste sada rekli odgovarati za klevetu na sudu.

**Vijećnik Svebor Labura priča iz klupe bez uključenog mikrofona pa se to ne unosi u zapisnik.**

**Gradonačelnik Krešo Beljak:** - Uzmite si odvjetnika pa će vas znati uputiti u ono što ste sada rekli i način na koji ćete odgovarati. Hvala lijepa.

Vijećniče Skendroviću, ovo o čemu piše ili ne piše žuti tisak ili td. itd., ne bih posebno komentirao, a vi, ako ste pročitali tekst, onda ćete vidjeti da taj tekst sa mnom nema veze. Da, ima naslove, itd., itd., ali u tekstu, ako ste to pomno pročitali, vidjet ćete da je riječ o sporu između bivšeg zaposlenika jedne samoborske firme i njihovog vlasnika. To što su oni mene umiješali u planiranu pljačku od milijarde kuna, ne znam kako bi to bilo moguće, i za to će taj gospodin, odnosno obadvoje odgovarati i već su odgovarali, već su bila neka ročišta, da vidimo kako ja to spremam pljačku od milijardu kuna i kako bi to uopće bilo moguće, to vam piše u tekstu, tako nekako. To je taj gospodin rekao.

Ja sam rekao da će Šmidhen biti tema u Saboru, nisam spominjao nikakva represivna tijela, postavit ću pitanje tamo nadležnima, jer neki ljudi su vrlo bliski aktualnoj vlasti, vrlo, vrlo bliski. Dakle, savjetnici, itd., koji su sudjelovali u tome pa ćemo onda vjerojatno svi skupa dobiti odgovor.

**Predsjednik Gradskog vijeća Miran Šoić:** - Još je klizalište ostalo.

**Gradonačelnik Krešo Beljak:** - Jel' se vi kližete vijećniče Skendrović?

**Vijećnik Vladimir Skendrović priča iz klupe bez uključenog mikrofona pa se to ne unosi u zapisnik.**

**Gradonačelnik Krešo Beljak:** - Nemojte onda bedastoće pričati, tko bi kadrovirao i kome. Bedastoće pričate, jer kako može netko kadrovirati kad se zna da se u principu preko oglasa traže studenti, mladi ljudi, ljudi koji su voljni raditi. Tu nije riječ o nikakvom poslu, nego o privremenom radu, da se naši studenti, kojima je vaša vlast onemogućila da si zarade nešto na pošten način, zarade ovako barem na pošten način. Jeste vi na Facebooku? Svaka čast, čestitam, evo modernizirali ste se.

**Predsjednik Gradskog vijeća Miran Šoić:** - Molio bih da samo ne idemo dalje. Evo, vijećnik Skok se javio pa da se vratimo na teme.

**Damir Skok (BM 365 – Stranka rada i solidarnosti):** - Zamolio bih vas možda predsjedniče da vi ispitate do kada će ovo trajati, jer ja bih rađe na češnjofku i na kavu, meni se ovo ne sluša. Ja nisam izabran i nisam se kandidirao za ovu časnu vijećničku funkciju da bih ovo slušao. Molim vas da idemo konstruktivnije dalje ili recite - dečki idemo se dalje prepucavati k'o mala djeca. Recite mi, ja bih radije bio na Trgu pa me pozovite kada krenemo ozbiljnije.

**Irena Franceković (MOST nezavisnih lista):** - Obzirom da smo počeli s tako lijepim temama, ne bih voljela s njima nastaviti, makar sam možda imala neko pitanje oko toga. Samo bih kratko komentirala i prije nego postavim pitanje, obzirom da smo sada govorili o povijesnim činjenicama, samo bih podsjetila gradonačelnika da je on ovdje već devet godina na vlasti, da je to potrošen proračun od milijardu i osamsto milijuna kuna, otprilike svake godine nekakvih dvjesto milijuna, a svi Samoborci bi samo očekivali da se u tih devet godina nešto vidjelo gdje se taj novac potrošio, a o tome ćemo kasnije u proračunu pričati. Pustimo na miru sve ono što je bilo loše, ne branim stranku koju on izričito napada, ja nisam njezin poklonik, ali mislim da trebamo govoriti o pozitivnim stvarima i o tome što ćemo u budućnosti učiniti, ali to ćemo staviti za točku proračuna.

Moje pitanje je sljedeće. Postoji neka obitelj na Žumberku, gđa se zove Danijela Žapkar, dobila je moj broj telefona, ne znam po kojoj liniji i napada me, ne mogu reći da me napada, ali me moli za pomoć. Mislim da se to odnosi na Upravni odjel za društvene djelatnosti. Gospođa ima troje djece, ostala je bez muža, muž joj je umro relativno mlad, djeca su od osnovne škole do srednje škole. Tražila je pomoć u prijevozu djece. Ona je vjerojatno jedna od rijetkih obitelji koja živi na Žumberku s malom djecom, nije se željela nigdje preseljavati, nego je željela ostati živjeti gore, a pitanje je za Odjel za društvene djelatnosti. Da li postoji ikakva mogućnost da se osigura prijevoz toj djeci do škole i natrag? Ja znam da to nije jednostavan problem, pretpostavljam da je to nekih tridesetak kilometara na Žumberak, koji jedan dio ceste nije asfaltiran, pitanje da li može voziti autobus, ali možda se može osigurati neki drugi prijevoz, a ne da majka mora voziti djecu tri puta dnevno do Samobora i natrag. To je moje pitanje.

Imam jedan prijedlog. Danas smo svjedoci da se sanitarno uređuju platane pokraj Muzeja, vjerojatno i ostalo drveće po gradu. Grad Zagreb je oformio geodetsku kartu drveća, to je neka aplikacija koja se može vidjeti i na internetu. Svako drvo u Gradu Zagrebu je popisano, tamo postoji sva njegova povijest i ukoliko netko na bilo koji način ruši to drvo ili ga sanitarno orezuje mora o tome postojati pisani elaborat, mora se to sve naći na toj aplikaciji. Predlažem ovim putem Gradu Samoboru, odnosno nadležnoj službi i možda poduzeću Komunalac, da se i za Grad Samobor oformi jedna takva aplikacija ili na bilo koji drugi način da se naše zelenilo popiše i da se očuva od uništenja.

**Gradonačelnik Krešo Beljak:** - Hvala lijepo poštovanom vijećniku Skoku, jer ja se slažem s vama, ja bih isto htio konstruktivno raditi. Nitko iz opozicije u ovih šest mjeseci nije zatražio sastanak kod mene i tražio termin da vidimo kako možemo konstruktivno raditi.

**Vijećnici komentiraju iz klupe, što se ne unosi u zapisnik.**

**Gradonačelnik Krešo Beljak:** - Znači, mene može svatko ištekati kako hoće, znači kada on pritisne, onda on mene prekine. Još jedanput to napravite, dignut ću se i otići. Sve O.K. Podržavam apsolutno ideju da konstruktivno radimo. Kako da konstruktivno radimo kada vijećnica Franceković kaže da smo mi potrošili milijardu i osamsto milijuna kuna, a nismo napravili ništa. Što je tu konstruktivno? Budite objektivni. Osim toga, mislim da imamo i rezultate na izborima gdje su građani potvrdili da smo doista nešto napravili, možda smo mogli više, vjerojatno jesmo, ali nešto je napravljeno. Ja ne govorim vama, ja govorim drugima. Svatko objektivan zna da je napravljeno jako puno toga i da je Samobor danas uvjerljivo na prvom mjestu po svim segmentima u Republici Hrvatskoj. Žalosno što su drugi slabi, to je žalosno, ali sve ankete to pokazuju, svi podaci, sve statistike, sve, sve. Ne postoji, dakle, segment društva u Hrvatskoj u kojima Samobor nije među top pet u Hrvatskoj, po kojoj god hoćete stvari. I onda vam netko kaže - potrošili se milijardu i osamsto milijuna kuna, a niste napravili ništa. Kako onda konstruktivno razgovarati i kako dalje, veli vijećnica Franceković i ne bi se htjela vraćati u prošlost i nastaviti u ovom tonu. Bolje vam je da to ne delate, mislim da je i vama bolje kao osobi to. Ako ćemo početi izvlačiti stvari koje su se događale, ovo što sam ja sada govorio o Šmidhenu i Starom gradu, pa imate toga koliko god hoćete. Mi smo tu 2009. zatekli totalni kaos i nered u minusu sedamdeset pet milijuna kuna, a kombinacije koje su se događale bolje da ne spominjem uopće. Evo, tu je gospodin koji se lijepo izrazio o meni, a u principu, kada bi znali što se tu sve događalo, to bolje da se uopće ne vraćamo. A vi, vijećnice Franceković, puno znate toga više, vjerojatno više od mene, pa bili ste direktorica banke koja je radila s Gradom i znate što ste radili i kako ste radili, pa bolje da se ne vraćamo u to. Kada ste me počeli prozivati, ja sam dobio barem trideset prijava anonimnih gdje su mi ukazivali na određene stvari.

**Vijećnica Irena Franceković priča iz klupe bez uključenog mikrofona, što se ne unosi u zapisnik.**

**Gradonačelnik Krešo Beljak:** - Koju prijavu, jel' ste radili s Gradom Samoborom? Gdje sam ja to optužio, ja sam samo rekao da ste radili. Znači, čim ja samo rečem da ste radili, to je optužba ili to nije istina. Jel' je to optužba ako kažem da ste radili? Radili ste, da, jel' je to optužba ako kažem da ste radili? Vi ste to tako doživjeli, meni je žao što se vi odmah osjećate ...

**Predsjednik Gradskog vijeća Miran Šoić:** - Stvarno bih molio da ovo prekinemo.

**Gradonačelnik Krešo Beljak:** - Zašto se ljutite, pa nisam vam ništa rekao.

**Vijećnica Irena Franceković priča iz klupe bez uključenog mikrofona, što se ne unosi u zapisnik.**

**Gradonačelnik Krešo Beljak: -** Kojom upravom? To ste vi sami zaključili, ja ne znam na temelju čega.

**Predsjednik Gradskog vijeća Miran Šoić:** - To je prešlo u duel, hajdemo prvo da jedan završi pa onda drugi. Pa tu nitko nikoga ne ubija, niti na sud vodi. Prema tome, vi ste iznijeli pitanje, gradonačelnik ima svoje stavove i mišljenja, kad završi idemo po redu pa ćete se javiti. Mislim stvarno ovo nema smisla, nemojte govoriti iz klupe dok ne dobijete mikrofon.

**Gradonačelnik Krešo Beljak: -** Meni je jako žao što ste se vi tako jako uznemirili, zacrvenili, stvarno mi je žao.

**Vijećnica Irena Franceković priča iz klupe bez uključenog mikrofona, što se ne unosi u zapisnik.**

**Gradonačelnik Krešo Beljak: -** A ima vam zbog čega biti vruće, ima. Zašto to radite, zašto ne slušate vijećnika Skoka pa idemo raditi konstruktivno. Zašto to radite?

**Vijećnica Franceković priča iz klupe, što ne ulazi u zapisnik.**

**Gradonačelnik Krešo Beljak:** - Dajte ljudi da Gradsko vijeće ide nešto konstruktivno raditi. Tu se mene proziva za Šmidhen. Pa o čemu vi pričate? Mene vijećnik Skendrović pita za Šmidhen, a znate jako dobro što se događalo, bolje od mene i svi Samoborci to znaju. Dobro, O.K. Idemo konstruktivno raditi u budućnosti, a vi govorite o Šmidhenu kojem ste vi, ajde niste vi, nego vaša stranka, najviše zla napravila, najviše zla, i to znate i vi, i uopće ne znam čemu sada ta teme. Vijećnica Franceković mene pita da smo mi potrošili milijardu i osamsto milijuna kuna.

**Vijećnica Irena Franceković priča iz klupe bez uključenog mikrofona, što se ne unosi u zapisnik.**

**Predsjednik Gradskog vijeća Miran Šoić: -** Molio bih vas stvarno, budite ljubazni da završimo, a postavili ste dva pitanja, pa bih molio da li se mogu dati odgovori na pitanja koja su bila tu pa da idemo onda dalje.

**Gradonačelnik Krešo Beljak:** - Spomenuli ste milijardu i osamsto milijuna kuna, jel' tako, to je lijepa matematika. Da li znate koliko je od toga zadanih obveza, koliko su tu neke investicije, itd., itd. Sada vi insinuirate, kako to zvuči, Beljak je potrošio milijardu i osamsto milijuna kuna. Kako bi to zvučalo, sada vidite kako to je kada vi nešto govorite, a kada govorite razmislite da vam se može istom mjerom još tri puta više vratiti. Idemo konstruktivno razgovarati, nemojte tako. Rekli ste da nismo ništa napravili. Meni je to smiješno, ali dobro, nema veze, ja sam za to da stvarno razgovaramo o stvarima koje imaju smisla za budućnost Samobora, da pokušamo i prijedloge opozicijskih stranaka uvažiti i nitko tu nije nikome neprijatelj. Ne budemo tako razgovarali. Sad budete vi mislili da ću ja šutjeti kada vi budete govorili o Šmidhenu, o milijardi trošenoj, nitko ništa ne radi itd., itd. To nije korektno, ali dobro.

Što se tiče gđe Danijele Žapkar, volio bih da se zbog zaštite, prije svega njene troje malodobne djece, ta tema ne povlači po Gradskom vijeću. Jedino mogu reći da vam može već danas pročelnik Horvat pripremiti da vidite što je sve Grad napravio za tu obitelj i kakve su sve tu komplikacije, itd., itd. To je jedan nesretan slučaj, vrlo nesretan, vrlo tragičan, gdje je mladi čovjek umro nesretnim slučajem, a ostalo je troje maloljetne djece, oni se nalaze na Žumberku. Ja mogu shvatiti gđu Žapkar, ali mogu jedino reći da nema te stvari koju Grad i gradske ustanove nisu napravile da bi gđi Žapkar izašli u susret. Ne bih o detaljima pred Gradskim vijećem upravo zbog djece, a ako vas bilo što zanima pročelnik će vam sve reći. Dakle, ne znam što bismo više mogli napraviti, od prijedloga, ponuda, itd., itd.

Vaš prijedlog što se tiče obilježavanja drveća u potpunosti podržavam, tim više što na području Samobora imamo puno neriješenih stvari, imamo privatnih perivoja, parkova, koji već duži niz godina propadaju, a jedan od primjera je de facto botanički vrt koji Samobor ima. Privatni, preko puta franjevačkog samostana, gdje rastu jedinstvena drveća u Hrvatskoj o kojima nitko ne brine. Privatno je vlasništvo i gdje se uopće ne zna što i kako dalje, a što je u samom strogom centru Samobora i taj problem je teško riješiti. Tako da možda i ovo bude na neki način put na mala vrata, ako se krene u to, da se i to pokuša riješiti.

**Maja Gračanin (SDP):** - Kao što bi rekao moj bivši profesor komunikologije Mario Plenković, inače otac našeg premijera, hajdemo "back to reality", vratimo se u sadašnjost. Postavila bih dva pitanja. Prvo pitanje odnosi se na školsku kuhinju, znači puno riječi već smo govorili na ovom Gradskom vijeću, općenito se u hrvatskoj priča o školskoj kuhinji. Zanima me što Grad Samobor radi po tom pitanju i ima li možda nekih novi momenata i da li smo možda sudjelovali u kakvom projektu i slično?

Drugo pitanje odnosilo bi se na Centar za socijalnu skrb, gdje smo na ovom Vijeću u devetom mjesecu također imali pitanje na aktualnom satu, ali u tom momentu nije bilo nikakvih novih saznanja, a sada u ovom periodu su se desile nove značajne informacije, značajni pomaci, tako da bih molila da nas izvijestite o tome.

**Zamjenica gradonačelnika Sanja Horvat Iveković:** - Vezano uz pitanje koje ste postavili mogu odgovoriti da smo mi u razgovorima s ravnateljima naših osnovnih škola, obzirom da su bile ovdje neke informacije o problemima s prehranom, razgovarali i dobili smo informacije o podacima koliko se djece hrani i pročelnik raspolaže s tim podacima. Prema Pravilniku o širim javnim potrebama, mi imamo određene subvencije, da se tako izrazim, za određenu djecu koja dolaze iz obitelji koje imaju određene imovinske poteškoće. Ono što bih rekla, npr. imamo stvarno škole gdje se djeca besplatno hrane, kao što je to na brdsko-planinskim područjima. Naši ravnatelji u suradnji s profesorima i razrednicima vode brigu o tome i mi kao Grad slijedom svega toga odlučili smo se prijaviti na EU fond, odnosno preko Ministarstva demografije, obitelji i mladih, isto tako smo se kandidirali kako bi upravo obitelji s imovinskim poteškoćama mogli dobiti refundaciju koju plaćaju za eventualno školsku prehranu. Tako da se o tom dijelu vodi briga na način koji možemo kao osnivač osnovnih škola. Da ne širim priču, tu je uključeno, obzirom i na određene pomoći koje dobivaju određene obitelji, koji su korisnici zajamčenih minimalnih naknada i slično. Ako pročelnik misli da treba nešto dodati, može kada ja završim dopuniti.

Što se tiče pomaka oko Centra za socijalnu skrb, svi ste upoznati s time da je bio plan da se Centar za socijalnu skrb preseli u jednu od zgrada koja je na području bivše Vojarne Taborec. Mi smo razgovarali s ministarstvom, a ministarstvo je odlučilo i dalje uložiti, odnosno investirati u preuređenje i pred potpisom smo sporazuma, tako da vjerujemo da će se naći sredstva u državnom sporazumu da dođe do realizacije tog projekta, da se zgrada preuredi. Tu i mi imamo određenu obvezu kao Grad Samobor, gdje smo preuzeli ulaganje, dakle uložiti u krovište te zgrade i sl., tako da bi i tu trebalo biti prostora za naše braniteljske udruge. To je još jedna potpora našim braniteljima Grada Samobora, tako da vjerujem da će na kraju to dobro ispasti i da će biti još jedan vrijedan projekt na području našega grada. Ukoliko pročelnik smatra da još nešto treba dodati, neki podatak za koji smatra da je interesantan da se gradski vijećnici upoznaju, obzirom da su imali neka pitanja oko toga.

**Pročelnik Juro Horvat priča bez uključenog mikrofona pa se to ne unosi u zapisnik.**

**Predsjednik Gradskog vijeća Miran Šoić: -** Dobro, hvala. Vijećnik Skok se javio.

**Damir Skok:** - Ja nisam dobro shvatio što je pisac htio reći. Naime, govorit ću jer mi kćer ide u osnovnu školu, gore, u OŠ Samobor. Gotovo da se nije ništa promijenilo, osim što više za Veliki petak i Badnjak ne dobivaju krmenadle, ali prehrana je ista. Promijenilo se to da je veliki odmor deset minuta, gdje djeca ne stignu ništa pojesti, imaju blagavaonu u koju stane ukupno od cijele škole petnaestoro djece. Ništa ne kritiziram u smislu. Da, takva je škola, starija je, trebalo bi raditi neke preinake, ali nisam shvatio da li se kreće u projekt da bi djeca počela jesti kvalitetno u školama, da imaju dovoljno vremena za pojesti. Nisam vas shvatio što ste htjeli reći.

**Zamjenica gradonačelnika Sanja Horvat Iveković: -**  Dakle, ovdje smo prvenstveno odgovarali na pitanje vezano uz činjenicu koliko se djece u školama hrani i da li neke obitelji imaju mogućnost uopće plaćati školsku kuhinju. Naravno, vezano uz samu cijenu obroka i kvalitetu, vjerujem da je u određenim školama to dosta velika poteškoća. Škole su velike, što, eto, možemo na neki način biti ponosni da kao Grad Samobor imamo određeno povećanje broja djece što se tiče gradskih škola, a pogotovo škola Samobor, isto tako već pomalo ima problema s prostornim kapacitetima i sve što navodite vezano uz blagavaonicu je točno, radi se o takvoj školi. Ono što mi kao osnivač vodimo razgovore s ravnateljima naših gradskih škola, dakle škole Bogumil Toni i škole Samobor, je činjenica što mi kao osnivači ćemo moći napraviti, jer su nas u Ministarstvu obrazovanja upoznali s time da oni nisu dužni prema zakonu, da oni škole ne grade, da dobivamo ona zakonska sredstva na koja imamo pravo putem decentraliziranih sredstava i to je sve što mi možemo dobiti od države što se tiče naših škola. Velik je problem u školi Bogumil Toni sa smještajnim kapacitetima i rekli su nam u ministarstvu da je to jedna od rijetkih situacija u Hrvatskoj, jer oni moraju brinuti o školama u Vukovaru, školama koje se prazne, jer znamo kakva je situacija u Hrvatskoj. Evo, mi ovdje kao Grad, naravno, pokušavat ćemo riješiti sve te probleme koji jesu, imamo određene razgovore s ravnateljima i vjerujem da ćemo na vrijeme vas moći izvijestiti, ali eto, kao što je reklo ministarstvo, taj problem što se tiče smještajnih kapaciteta nije prepoznat kao određena poteškoća. Njima je veći problem što se škole prazne po državi, a što se neke pune to je valjda rezultat određenih demografskih kretanja i to je na nama kao osnivaču da se s time nosimo. Spomenuli su nam i primjer Grada Zagreba, gdje nemaju određene škole ni dvorane pa kažu - vi u Samoboru možete biti sretni kakve škole imate.

**Lovro Mihelić (HDZ):** - Imam dva pitanja. Prvo pitanje, kako bi se reklo s terena. Mještani Hrastine me često znaju priupitati, a riječ je o obnovi ceste. Znači, Matijina ulica i proteže se sve do Svetonedeljske ulice, ta cesta je jako značajna i važna, ona povezuje praktički kada izađete iz Sv. Nedelje možete direktno ući u selo, a u dosta je lošem stanju. Imamo li u planu za 2018. godinu možda obnoviti barem dio onaj koji je u lošem stanju, ako ne i cijelu cestu?

Drugo pitanje, ustvari, molio bih ako možemo dobiti uvid u troškovnik i detaljan opis radova koji se izvode na zgradi tako nam dragog samoborskog kina.

**Pročelnik Zvonko Župančić: -** Na upit vijećnika za obnovu ceste Matijine, odnosno i sami ste naveli dalje i produžetak Ulice Dobriše Cesarića. Moram reći da smo mi napravili glavni izvedbeni projekt za obnovu Ulice grada Wirgesa pa do željezničke pruge i predložili smo u prijedlogu programa za 2018. godinu. S time da moram reći da je procijenjeni iznos investicije preko tri milijuna kuna za tu dionicu pa ćemo morati u određenim etapama to izvoditi. Jasno, oštećenja koja su evidentna na Matijinoj ulici sanirat će se u okviru redovnog održavanja. Ići ćemo etapno, počevši od Ulice grada Wirgesa, gdje je najveći promet i pristup do autobusnog terminala, tako da ćemo vjerojatno u dvije godine, nadam se, uspjeti cijeli taj pravac do Hrastinske zatvoriti.

**Predsjednik Gradskog vijeća Miran Šoić:** - Drugo pitanje se odnosilo na projektnu dokumentaciju, odnosno troškovnik za kino. Budući da traže uvid, onda znači trebamo samo dogovoriti da dođete da vidite. Jel' tako, to ste mislili uvid na troškovnik od kina? Dobro. Niste bili dovoljno jasni da li tražite da se cjelokupna dokumentacija fotokopira?

**Lovro Mihelić:** - Znači, opis poslova i troškovnik u kopiranom obliku, ako možemo dobiti.

**Predsjednik Gradskog vijeća Miran Šoić:** - Evo, budući smo sat vremena iscrpili pa ćemo nastaviti onda u prvom mjesecu kako planiramo sjednicu, tako da ćemo pripremiti nova pitanja. Predlažem da krenemo.

**Gradonačelnik Krešo Beljak: -** Ne, nismo se shvatili o tome.

**Predsjednik Gradskog vijeća Miran Šoić:** - Oko čega? Ja sam shvatio da kolega traži da se fotokopira troškovnik i da dobije troškovnik ili uvid da dođe tu pa da mu se rastumači troškovnik, jer sam troškovnik po sebi ništa ne znači što gleda.

**Gradonačelnik Krešo Beljak:** - U kojem god trenutku hoće kolega gradski vijećnik može dobiti troškovnik na uvid. Mi vam možemo to kopirati, ali nećete ništa kužiti iz toga. Samo vi dođite pa će vam onda kolega pročelnik sve objasniti što vas god zanima.

**Lovro Mihelić:** - Je li moguće dobiti kopiju troškovnika i detaljnog opisa radova na toj zgradi?

**Vijećnici komentiraju iz klupe, bez uključenog mikrofona, pa se to ne unosi u zapisnik.**

**Predsjednik Gradskog vijeća Miran Šoić:** - Dobro, neka dođe pa da vidi uvid, pa da vidimo koje su to točke. Predlažem da završimo Aktualni sat te da se ide na dnevni red i da se malo stvari ubrzaju.

**Predsjednik Gradskog vijeća Grada Samobora zaključuje Aktualni sat te se prelazi na rad po usvojenom dnevnom redu.**